ທູດພິເສດສະຫະລັດເດີນທາງ ໄປຮອດຈີນ
ທູດພິເສດສະຫະລັດ ເດີນທາງໄປຮອດຈີນ ເພື່ອປຶກສາຫາລື ເລື້ອງການເຄື່ອນໄຫວດ້ານນີວເຄລຍຂອງເກົາຫລີເໜືອ.
ທ່ານ Stephen Bosworth ທູດພິເສດສະຫະລັດເດີນ ທາງໄປຮອດຈີນແລ້ວ ເພື່ອທໍາການໂອ້ລົມສົນທະນາກັນ ເລື້ອງການເຄື່ອນໄຫວດ້ານນີວເຄລຍ ທີ່ເພີ່ມທະວີຂຶ້ນຄັ້ງ ຫລ້າສຸດຂອງເກົາຫລີເໜືອ ແຕ່ປະເທດເຈົ້າພາບຂອງທ່ານ ອາດຈະບໍ່ດີໃຈປານໃດ ກ່ຽວກັບສິ່ງທີ່ເຂົາເຈົ້າຈະໄດ້ຍິນໄດ້ ຟັງນັ້ນ ເຈົ້າໜ້າທີ່ຈີນທ່ານນຶ່ງກ່າວກ່ອນທ່ານ Bosworth ຈະເດີນ ທາງໄປຮອດຈີນນັ້ນວ່າຄວາມເຄັ່ງຕຶງທີ່ກໍາລັງເພີ່ມທະວີຂຶ້ນ ກັບເກົາຫລີເໜືອນັ້ນ ເຮັດໃຫ້ເປັນເລື້ອງຮີບດ່ວນທີ່ສຸດ ທີ່ ຈະຕ້ອງຮື້ຟື້ນການເຈລະຈາ 6 ພັກຝ່າຍກັນຄືນ ກ່ຽວກັບ ຄວາມໃຝ່ຝັນດ້ານນີວເຄລຍຂອງກຸງພຽງຢ້າງນັ້ນ ແຕ່ທ່ານ Bosworth ກ່າວຕໍ່ບັນດານັກຂ່າວໃນຕອນເຊົ້າວັນອັງຄານ ມື້ນີ້ທີ່ກຸງໂຕກຽວວ່າ ທາງກຸງວໍຊິງຕັນບໍ່ເຕັມໃຈທີ່ຈະຟື້ນການພົບປະເຈລະຈາກັນຄືນ ໃນຂະນະທີ່ເກົາຫລີເໜືອຍັງມີໂຄງການນີວເຄລຍດໍາເນີນໄປຢູ່ນີ້ ທ່ານ Bosworth ກໍາລັງເດີນທາງໄປກັບບັນດານັກການທູດແລະເຈົ້າໜ້າທີ່ສືບລັບອື່ນໆ ອີກ 7 ທ່ານ ເພື່ອປະສານງານກັນເລື້ອງການຕອບໂຕ້ດ້ານນະໂຍບາຍຕໍ່ພຶດຕິກໍາຄັ້ງ ຫລ້າສຸດຂອງກຸງພຽງຢ້າງນັ້ນ ໃນຕົ້ນເດືອນນີ້ ອໍານາດປົກຄອງທີ່ລຶກລັບຂອງເກົາຫລີ ເໜືອໄດ້ພານັກຊ່ຽວຊານດ້ານນີວເຄລຍອະເມຣິກັນຄົນນຶ່ງ ໄປເບິ່ງສະຖານທີ່ຫລອມທາດ ຢູເຣນຽມທີ່ທັນສະໄໝແຫ່ງນຶ່ງຂອງຕົນ ບ່ອນທີ່ເກົາຫລີເໜືອກ່າວວ່າ ມີເຄື່ອງຫລອມ ຫລືກັ່ນທາດຢູເຣນຽມ ທີ່ໄຊ້ການໄດ້ 2 ພັນອັນນັ້ນ